## El Consell col·labora amb les cinc universitats públiques de la Comunitat Valenciana per al foment d’activitats en matèria de diversitat

*** Amb una dotació global de 250.000 euros, les entitats educatives podran desenrotllar accions de formació i sensibilització del seu personal docent, administratiu, estudiantat, així com estudis i investigacions**

El Consell ha acordat autoritzar cinc convenis de col·laboració entre la Generalitat i la Universitat Miguel Hernández, la Universitat d’Alacant, la Universitat de València, la Universitat Politècnica de València i la Universitat Jaume I de Castelló per al foment d’activitats en matèria de diversitat, amb una dotació global de 250.000 euros, de manera que cada una de les cinc universitats públiques valencianes rebrà 50.000 euros.

Amb este conveni es dona suport a la realització d’activitats per al foment dels valors de la igualtat com a ferramenta de cohesió i enriquiment social en l’àmbit universitari i com a mesura per al reconeixement de la igualtat de tracte i no discriminació, realitzades durant 2025.

En concret, es desenrotllen accions de formació i sensibilització del professorat, personal d’administració, servicis i estudiantat mitjançant cursos, seminaris i altres activitats culturals relacionats amb la diversitat.

Així mateix, estos acords afavorixen la realització d’estudis i investigacions sobre la diversitat i el desenrotllament d’unitats d’orientació i atenció per a la comunitat universitària. A més, cada una de les universitats oferix suport a la Direcció General de Diversitat, tant en les campanyes com en els actes i esdeveniments referents a esta matèria.

Fecha: 19/12/2025